**„За да съм здрав, аз избирам...“**

**/Щастие или бездънна яма?/**

**Есе**

Наркотици - една от най-широко разпространените думи в 21 век. Какво представляват наркотиците? Това са група фармакологични вещества, които действат предимно върху централната нервна система и при внасяне в организма предизвикват ступор, който може да се чувства като успокоение или наркотичен сън.

Защо хората започват да ги използват? Чрез тях си създават една илюзия, че тези субстанции ще разрешат проблемите им, ще повишат настроението им, ще се почувстват по-щастливи... Както се казва - ще си „сложат розовите очила“, че всичко ще бъде наред, но се оказва, че това далеч не е така. Съществува и втори сценарий и той е свързан с така наречените „дизайнерски“ наркотици, които изглеждат по различен начин, защото имат интересни форми и цветове. Така основно подрастващите се „подлъгват“ и опитват, а след това идва и страшната част, а именно пристрастяването. Така човек се озовава пред избора – пълноценно щастие или бездънна яма?

Както споменах по-горе, наркотиците влияят основно върху човешката нервна система, а тя е високоспециализирана система в телата ни, която е изградена от най-добре организираната жива материя – нервната тъкан. Органите на нервната система осъществяват връзката на организмите с външната среда и взаимната връзка на всички тъкани и органи на останалите органни системи. По този начин се осигурява корелацията на функцията на органите, както и интеграцията на органите в органните системи. Нервната тъкан осъществява адаптацията на организмите към постоянно изменящите се условия на външната среда. При употребата на наркотични вещества тази нервна система се руши, организмът започва да работи все по-бавно и по-бавно. „Щетите“, ако мога така да се изразя, които нанасят наркотиците върху нас, са огромни:

- внезапни и постоянни промени в настроението;

- необичайно агресивно поведение;

- загуба на апетит;

- постепенна загуба на интерес към учението, хобитата, спорта, приятелите и т.н.;

- необичайно сънливо или замаяно състояние;

- нарастващи доказателства за лъжи и друго потайно поведение;

- изчезване на пари или вещи от дома;

- необичайни петна, белези или миризми по тялото, дрехите или личните вещи.

Накрая идва един момент, когато организмът ни рухва и шансът да се отключи сериозно заболяване е много голям, а да не говорим и за вероятността за фатален край...

Наркотиците не са пътят към щастието и доброто, те ни убиват. Нека бъдем различни, нека да помислим за последиците и за хората около нас, защото заради нашите решения страдат и нашите близки, семействата ни! За да съм здрава, аз избирам да не употребявам наркотици!

**Участник: Селин Юмерова,**

**ЧПГ „АК – Аркус“ ЕООД**

**гр. Велико Търново**

Учител:  Пенка Константинова

преподавател по български език и литература

ЧПГ „АК – Аркус“ ЕООД

гр. Велико Търново